
1. תלמוד בבלי מסכת ערכין דף טז עמוד ב 
ת"ר: לא תשנא את אחיך בלבבך [הוכח תוכיח את עמיתך] (ויקרא יט, יח)I - יכול לא יכנו, לא יסטרנו, ולא יקלקלנו? ת"ל: בלבבך, שנאה שבלב הכתוב מדבר. ספרא קדושים פר' ב...בלבבך, לא אמרתי כי אם בשנאה שבלב.

2. שאילתות דרב אחאי פרשת וישב שאילתא כז  
ת"ר לא תשנא את אחיך בלבבך...בשנאה שבלב הכתוב מדבר למימרא דשנאה בעלמא קאסר רחמנא ואע"ג דלא קא עביד מידעם ועונשא דשנאת חנם שקולה כנגד שלשה עבירות ע"ז וגילוי עריות ושפיכות דמים.

3. ספר המצוות לרמב"ם מצות לא תעשה שב 
שהזהירנו משנוא קצתנו לקצתנו והוא אמרו לא תשנא את אחיך בלבבך. ולשון ספרא לא אמרתי אלא שנאה שהיא בלב. אמנם כשהראה לו השנאה והודיע שהוא שונאו אינו עובר על זה הלאו אבל הוא עובר על לא תקום ולא תטור ועובר על עשה גם כן והוא אמרו ואהבת לרעך כמוך, אבל שנאת הלב הוא חטא יותר חזק מן הכל:
ספר החינוך מצוה רלח  ...שנאת הלב היא קשה מכל השנאה הגלויה, ועליה תזהיר התורה ביותר. 
שורש המצוה ידוע, כי שנאת הלב גורמת רעות גדולות בין בני אדם להיות תמיד חרב איש באחיו ואיש ברעהו, והוא סיבה לכל המסירות הנעשות בין אנשים, והיא המדה הפחותה והנמאסת תכלית המיאוס בעיני כל בעל שכל. 

4. רמב"ם הלכות דעות פרק ו 
הלכה ג מצוה על כל אדם לאהוב את כל אחד ואחד מישראל כגופו שנאמר ואהבת לרעך כמוך.
ה. השונא אחד מישראל בלבו עובר בל"ת לא תשנא את אחיך בלבבך, ואין לוקין על לאו זה לפי שאין בו מעשה, ולא הזהירה תורה אלא על שנאה שבלב, אבל המכה חברו והמחרפו אף שאינו רשאי אינו עובר משום לא תשנא. 
ו. כשיחטא איש לאיש לא ישטמנו וישתוק...אלא מצוה עליו להודיעו ולומר לו למה עשית לי כך וכך ולמה חטאת לי בדבר פלוני, שנא' הוכח תוכיח את עמיתך ואם חזר ובקש ממנו למחול לו צריך למחול ולא יהא המוחל אכזרי

5. תלמוד בבלי מסכת פסחים דף קיג עמוד ב 
שלשה הקדוש ברוך הוא שונאן...והרואה דבר ערוה בחבירו ומעיד בו יחידי... אמר רבי שמואל בר רב יצחק אמר רב: מותר לשנאתו. שנאמר (שמות כג) כי תראה חמור שנאך רבץ תחת משאו...ומי שריא למסניה? והכתיב לא תשנא את אחיך בלבבך - אלא: דאיכא סהדי דעביד איסורא – כו"ע נמי מיסני סני ליה, מאי שנא האי? אלא לאו כי האי גוונא, דחזיא ביה איהו דבר ערוה. ר"נ בר יצחק אמר: מצוה לשנאתו, שנאמר (משלי ח) יראת ה' שנאת רע.

6. ספר יראים סימן קצה [דפוס ישן - לט] 
כדתניא...ומוקמינן לה בפסחים כגון דחזא ביה איהו דבר ערוה ואחרים לא ראו איהו רשאי לשנאתו ואחרים אינם רשאים לשנאותו לכך נאמר שונאך ולא לאחרים ולא עוד שמצוה לשנאותו דכתיב יראת ה' שנאת רע ומנלן שבאדם שאינו הגון לא הזהירה התורה דכתיב לא תשנא את אחיך ואחוה במצות בעינן (ב"ק פח:) 

7. רמב"ם הלכות רוצח ושמירת הנפש פרק יג הלכה יד 
ואע"פ שעדיין לא עשה תשובה, אם מצאו נבהל במשאו מצוה לפרוק ולטעון עמו ולא יניחנו נוטה למות שמא ישתהה בשביל ממונו ויבא לידי סכנה, והתורה הקפידה על נפשות ישראל בין רשעים בין צדיקים מאחר שהם נלוים אל ה' ומאמינים בעיקר הדת, שנא' אמור אליהם...אם אחפוץ במות הרשע כי אם בשוב רשע מדרכו וחיה.

8. תוספות מסכת פסחים דף קיג עמוד ב 
שראה בו דבר ערוה - ואם תאמר דבאלו מציאות (לב:) אמרינן אוהב לפרוק ושונא לטעון מצוה בשונא כדי לכוף את יצרו והשתא מה כפיית יצר שייך כיון דמצוה לשנאתו וי"ל כיון שהוא שונאו גם חבירו שונא אותו דכתיב (משלי כז) כמים הפנים לפנים כן לב האדם לאדם ובאין מתוך כך לידי שנאה גמורה ושייך כפיית יצר.

9. אור החיים ויקרא יט, יז
עוד נראה לפרש, בהעיר עוד בשיעור הנדבר, שהיה צריך לומר לא תשנא בלבבך את אחיך, שיגמור מקום השנאה שהתחיל לדבר בה ואחר כך יזכור את מי ישנא. אכן יכוין להודיע שיעור השנאה אשר ה' מצוה עליה, שלא יאמר אדם שאינו קרוי שנאה, אלא שנאה גמורה לבקש רעתו ולחפוץ בכליונו, אבל הרחקה בלב אינה קרויה שנאה, לזה נתחכם הכתוב לסמוך לא תשנא עם תיבת אחיך לומר כי השערת השנאה אשר יצוה ה' עליה היא הנרגשת בערך אח, ושיעור זה כל שירחיקהו מלבו קצת הנה הוא יורד ממדרגת אח, והרי הוא עובר משום לא תשנא:

10. משך חכמה דברים (כב, ד) 
לא תראה חמור אחיך...וזה היה קודם העגל אשר היו כולם ממלכת גוי קדוש, אז הוה שרי לשנויי אם ראה בו עבירה, לא כן אחרי כל המסות אשר נכשלו בעונות, אם יראה אדם בחבירו חטא, אם יפשפש במעשיו ימצא כמה מכשולים ופקפוקים, זה בפרט זה וזה בפרט זה, לכן אסור לשנוא איש כזה, רק מי שהוא בעצמו סר מרע וצדיק תמים בדרכיו, אבל קשה למצא כמותו וע"ז אמרו (סוכה מה:) ראיתי ב"ע והמה מועטים, לכן כתיב אחיך.

11. ר' צדוק הכהן מלובלין - רסיסי לילה אות מח 
ודבר זה אינו מצד סדר הבריאה כלל להיות מלחמה ושנאה בעולם והכתוב מזהיר ואהבת לרעך כמוך, לא תשנא אחיך וגו'...וגם כל ישראל נקראים אחים וריעים באמת וכל תענית שאין בו מפושעי ישראל וכו' שאף הם מכלל האגודה. וכידוע דהא דהרואה בחבירו דבר ערוה מותר לשנאותו היינו מצד הרע אבל מצוה לאהבו מצד הטוב שבו
12. ספר החינוך מצוה רלח 
ונוהגת בכל מקום ובכל זמן בזכרים ונקבות. ועובר עליה וקבע שנאה בלבו לאחד מכל ישראל הכשרים, עבר על לאו זה, ואין לוקין עליו לפי שאין בו מעשה. אבל בשנאת הרשעים אין בו איסור, אלא מצוה לשנאותם אחר שנוכיח אותם על חטאם הרבה פעמים ולא רצו לחזור בהן, שנאמר הלא משנאיך ה' אשנא ובתקוממיך אתקוטט.

13. תלמוד בבלי מסכת ערכין דף טז עמוד ב 
מנין לרואה בחבירו דבר מגונה שחייב להוכיחו? שנא': (ויקרא יט) [לא תשנא את אחיך]הוכח תוכיח, הוכיחו ולא קבל מנין שיחזור ויוכיחנו?...תניא, א"ר טרפון: תמה אני אם יש בדור הזה שמקבל תוכחה, אם אמר לו טול קיסם מבין עיניך, אמר לו טול קורה מבין עיניך. אמר רבי אלעזר בן עזריה: תמיהני אם יש בדור הזה שיודע להוכיח.

14. שו"ת מהר"ם מלובלין סימן יג 
אסור לשנאתו אלא לאחר שיוכיחנו ואין מקבל תוכחה וכן משמע מהג"מ...שכתב (הרמב"ם שלעיל) מצוה על כל אדם לאהוב...וכתבו ההגהות ודוקא שהוא רעך בתורה ובמצות אבל אדם רשע שאינו מקבל תוכחה מצוה לשנאותו וכו'....הרי שלא התירו לשנאותו אלא לאחר שאינו מקבל תוכחה אבל קודם שיוכיחנו אסור לשנאותו.

15. ספר מרגניתא טבא (לר' יהונתן הלוי מוועלין תלמיד ר"ח מוולוז'ין מועתק בסוף אהבת חסד של החפץ חיים)
ולהזהר מלאו ד"לא תשנא" ואף ברשע גמור אסור לדעת מהר"מ מלובלין...כל זמן שלא הוכיחו, ואין בדור הזה מי שיודע להוכיח, שמא אם היה לו מוכיח היה מקבל וטבעו הרע גרם לו כמ"ש אל תדין את חברך עד שתגיע למקומו

16. חזון איש יו"ד סימן ב אות כח
ועוד יש בזה תנאי שלא יהי' אנוס והגה"מ...הגר"י מולין דמצוה לאהוב את הרשעים מה"ט והביא כן מתשובת מהר"מ לובלין כי אצלנו הוא קודם תוכחה שאין אנו יודעין להוכיח ודיינינן להו כאנוסין.

17. אגרות הראיה / כרך א / רסו 
כל השנאות כולן וחומרי דיניהן הנם נאמרים רק במי שכבר ברי לנו, שקימנו בו מצות תוכחה. וכאשר אין לנו בדור הזה ולא בכמה דורות שלפנינו, ע"פ עדות ר"ע, מי שיודע להוכיח, ע"כ נפל פותא בבירא וכל הלכות הנוטות לרוגז ושנאת-אחים נעשות הן כפרשת בן סורר ומורה, עיר הנדחת...למ"ד לא היו ולא עתידין להיות ונכתבו משום דרוש וקבל שכר. והשכר של הדרישה גדול הוא מאד, כי הוא המלח המעמיד צביון הטוב ע"י תגבורת שנאת הרע.

18. ספר התניא - חלק ראשון - פרק לב 
ומ"ש בגמ' שמי שרואה בחבירו שחטא מצוה לשנאותו וגם לומר לרבו שישנאהו. היינו בחבירו בתורה ומצות וכבר קיים בו מצות הוכח תוכיח את עמיתך עם שאתך בתורה ובמצות ואעפ"כ לא שב מחטאו...אבל מי שאינו חבירו ואינו מקורב אצלו הנה ע"ז אמר הלל הזקן הוי מתלמידיו של אהרן וכו' אוהב את הבריות ומקרבן לתורה. לומר שאף הרחוקים מתורת ה' ועבודתו ולכן נקראי' בשם בריות בעלמא צריך למשכן בחבלי עבותות אהבה וכולי האי ואולי יוכל לקרבן לתורה ועבודת ה' ואם לא לא הפסיד שכר מצות אהבת ריעים וגם המקורבים אליו והוכיחם ולא שבו מעונותיהם שמצוה לשנאותם מצוה לאהבם ג"כ ושתיהן הן אמת שנאה מצד הרע שבהם ואהבה מצד בחי' הטוב הגנוז שבהם שהוא ניצוץ אלקות שבתוכם המחיה נפשם האלקית.

19. ספר פרי הארץ - מכתב ח (לרבי מנדל מוויטבסק)
שלא להתלוצץ מבני אדם עוזבי תורה...ומילתא דפשיטא לי וברור בשכלי כהגלות נגלות אחד הדברים הידועים לי שהוא סיבת הירידה והשפלות, והענין שאמרו רז"ל בין כך ובין כך קרויים בנים, והוא מפריש עצמו מן הכלל להיות הוא פרטי, ובכל השפעות כללות ישראל אין לו חלק עמהם, וזהו מאמר הפ' בתוך עמי אנכי יושבת כפירוש הזוה"ק לא בעינא לאפקא גרמי מכללא דסגיאין] ולשומע ינעם ותבוא עליו שפע ברכה מכנסת ישראל 

20. שיחות הרב צבי יהודה על התורה / וישב / סדרה ב - תשל"ד /
קיימים רשעים בעלי עבירות בישראל - יש להצטער על כך; בודאי יש לכל אחד להיות בשלמות. אבל לא בגלל זה הוא יוצא מכלל-ישראל, חס ושלום. יש מדרגות בשלמות, בשלמות ידיעת התורה וקיום התורה. אבל כלל-ישראל מקיף את כל חלקי ישראל...מאוד יש להצטער על הנוסח הנשמע בחוגי ישיבות מסויימות שכאילו יש ענין לשנוא, יראת-שמים לשנוא...יש מיני מהלכים כאלה של שנאה ל"לא-דתיים". הם חושבים שבזה הם מחזקים את היהדות; "בשביל הגנת היהדות וחיזוק יראת-השמים, הכרחית זהירות מ'חופשים'; ההתרחקות והשנאה שומרות על היהדות". מאוד מצער אם זקוקים לשמירה כזאת. היא בגדר מצוה הבאה בעבירה. והנה, לפעמים שני מקרים של פריקה וטעינה יכולים להזדמן ביחד...אחד מהם הוא "שונאך", אתה "ברוגז" איתו כי אינו כל-כך כשר, והשני יהודי כשר טוב ויפה. נשאלת השאלה: מי קודם? על זה מופיעה בגמרא הלכה פסוקה מפורשת ומוחלטת: "אוהב לפרוק ושונא לטעון - מצוה בשונא". לכאורה, ה"לא-דתי" שאינו שומר שבת וכשרות הוא גרוע מן ה"דתי" אבל בגמרא יש החלטה ברורה מצוה לעזור דווקא ל"לא-דתי" ולעזוב את ה"דתי"..."כדי לכוף את יצרו" על איזה יצר מדובר? פשוט: אתה יהודי כשר ו"דתי". לכן מובן שיש לך יחס לא כל-כך אוהד כלפי היהודי ה"לא-דתי"...על זה יש הערה של התוספות...אדם מכיר ומרגיש את טיבו של היחס כלפיו...ה"שונא" מרגיש שיחס היהודי הכשר וירא-השמים אליו, אינו של אהדה וסימפטיה. אז אותו יחס משתקף גם אצלו והוא מחזיר לו יחס חסר אהדה. כך עלול היחס ההדדי הזה של שנאה במובן שלילי להתפתח ולהעשות יותר ויותר מתוח. הכדור הפסיכולוגי הזה הולך ומתגלגל אומרים התוספות ביטוי נורא: " ובאין מתוך כך לידי שנאה גמורה ". לכתחילה לא היתה זו שנאה גמורה, חס ושלום, אבל היא עלולה להתנפח ולהגיע לשנאת חנם, עד כדי סכנת נפשות...בניגוד לאנשים שלצערנו מחנכים לשנאה וחושבים שזו מצוה גדולה, יש צורך בזהירות גדולה שלא להגיע לשנאה גמורה, ד' ישמרנו.

